b'\n_START_ARTICLE_\nDhamar\n_START_SECTION_\nMaantiede\n_START_PARAGRAPH_\nDhamar sijaitsee Jemenin yl\xc3\xa4ng\xc3\xb6ll\xc3\xa4 noin 20 kilometri\xc3\xa4 leve\xc3\xa4ss\xc3\xa4 laaksossa, joka sijaitsee kahden tuliper\xc3\xa4isen vuoren v\xc3\xa4liss\xc3\xa4. Alueen korkeus merenpinnasta on noin 2\xc2\xa0400 metri\xc3\xa4. Jemenin p\xc3\xa4\xc3\xa4kaupunki Sanaa sijaitsee Dhamarista pohjoiseen ja kaupungin l\xc3\xa4pi kulkee maantie Sanaasta Adenin kaupunkiin etel\xc3\xa4\xc3\xa4n.\n_START_SECTION_\nHistoria\n_START_PARAGRAPH_\nPaikallisessa perinteess\xc3\xa4 useat kohteet Dhamarissa ja sen l\xc3\xa4hiseuduilla yhdistet\xc3\xa4\xc3\xa4n Raamatun tarinoihin. Hieman kaupungin ulkopuolella sijaitsi Arsh Bilkis eli Saban kuningattaren valtaistuin. Paikka koostui useista pylv\xc3\xa4ist\xc3\xa4, mutta esimerkiksi saksalainen matkailija Carsten Niebuhr ei l\xc3\xb6yt\xc3\xa4nyt paikkaa vieraillessaan kaupungissa. Historiallisissa l\xc3\xa4hteiss\xc3\xa4 paikka mainitaan ensi kertaa maantieteilij\xc3\xa4 Yakutin (1179\xe2\x80\x931229) teoksissa. Yakut kutsui kaupunkia nimell\xc3\xa4 Dhimar ja mainitsi sen sis\xc3\xa4lt\xc3\xa4v\xc3\xa4n hienoja rakennuksia ja ymp\xc3\xa4r\xc3\xb6iv\xc3\xa4n maaseudun olevan hedelm\xc3\xa4llist\xc3\xa4. Kaupunki oli pitk\xc3\xa4\xc3\xa4n zaidilaisuuden keskus ja sen aikanaan tunnetussa madrasassa oli 500 opiskelijaa. Jemenin kuningaskunnassa Dhamar oli al Wazir-suvun hallitsema autonominen emiirikunta aina vuoteen 1944 saakka. Zaidilaisten imaamien johtaman kuningaskunnan luhistuttua Dhamarin merkitys v\xc3\xa4heni selv\xc3\xa4sti. Kapinallisliike huthit valtasivat alueen vuoden 2014 lokakuussa. Jemenin sis\xc3\xa4llissodan aikana ilmaisku kaupungin museota vastaan tuhosi rakennuksen ja sen 12\xc2\xa0500 esineen kokoelman kokonaan.\n_START_SECTION_\nTalous\n_START_PARAGRAPH_\nDhamar on ymp\xc3\xa4r\xc3\xb6iv\xc3\xa4n maaseudun kaupan keskus, mink\xc3\xa4 lis\xc3\xa4ksi kaupungissa harjoitetaan joitakin k\xc3\xa4sity\xc3\xb6l\xc3\xa4isammatteja. Aikanaan aluetta kutsuttiin "Jemenin Egyptiksi" sen hedelm\xc3\xa4llisyyden takia. Etenkin alueella kasvatettuja hevosia pidettiin suuressa arvossa.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2004 v\xc3\xa4est\xc3\xb6nlaskennan mukaan Dhamarissa oli yhteens\xc3\xa4 146\xc2\xa0346 asukasta. Valtaosa kaupungin ja sen l\xc3\xa4hialueen asukkaista on uskonnoltaan zaidilaisia \xc5\xa1iiamuslimeja._NEWLINE_Kaupungissa toimii vuonna 1996 perustettu Thamarin yliopisto.'